
 28.11.2015
 BG
 Официален вестник на Европейския съюз
 L 313/30
 РЕГЛАМЕНТ ЗА ИЗПЪЛНЕНИЕ (ЕС) 2015/2197 НА КОМИСИЯТА
 от 27 ноември 2015 година
 за определяне на техническите стандарти за изпълнение за валути с висока взаимосвързаност в съответствие с Регламент (ЕС) No 575/2013 на Европейския парламент и на Съвета
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и инвестиционните посредници и за изменение на Регламент (ЕС) No 648/2012 (1), и по-специално член 354, параграф 3 от него,
 като има предвид, че:
 (1)
 При стандартизирания подход за оценяване на пазарния риск институциите могат да предвидят по-ниски капиталови изисквания за валутен риск по отношение на съчетани позиции в две валути, ако според методиката в член 354, параграф 1 от Регламент (ЕС) No 575/2013 валутите се приемат за валути „с висока взаимосвързаност“.
 (2)
 При посочване на валутите с висока взаимосвързаност следва да се приложи стандартната пазарна практика обхватът на максималната загуба да бъде намален от десет дни на един ден, като максималното валутно движение от 4 % се раздели на корен квадратен от 10. Следователно прагът на максималната дневна промяна на стойността при двойка валути следва да бъде установен на 1,265 %.
 (3)
 Процентът на дневните валутни движения следва да се определя като разликата между натуралните логаритми от стойността на двойките валути в рамките на два последователни дни.
 (4)
 Абсолютната стойност на получения процент следва да се сравни с прага от 1,265 % на максималната дневна промяна на стойността при двойка валути. Всички стойности, превишаващи този праг, следва да се приемат за нарушения на прага от 4 % на максималната десетдневна загуба.
 (5)
 Необходимо е да се определи максимален брой допустими загуби, така че тези двойки валути, които надхвърлят това ограничение, да не бъдат квалифицирани като взаимосвързани по смисъла на член 354 от Регламент (ЕС) No 575/2013. Освен това, при изчисляването на максималния брой допустими загуби следва да се отчитат както дългите, така и късите позиции в чуждестранната валута. Броят на позволените нарушения следва да се занижи, като максималният брой на нарушенията следва да се определи на 7 нарушения на максималната загуба през предходните 3 години и 65 — през предходните 5 години.
 (6)
 Предвидените в член 354, параграф 1 от Регламент (ЕС) No 575/2013 по-ниски капиталови изисквания са само за покриване на позициите в „приложими валути с висока взаимосвързаност“. В резултат на това критериите за установяване на валути с висока взаимосвързаност следва да бъдат прилагани само към двойките обменни курсове, образувани като всяка отделна валута на държава членка се комбинира с валута от списък с валути на трети държави, които са от значение за финансовите институции в Съюза.
 (7)
 Оценката следва да обхваща и някои други двойки обменни курсове, в които са включени само валути от трети държави, с оглед на значението им за портфейлите на институциите в Съюза. Освен това, предвид изискванията в член 354, параграф 1 от Регламент (ЕС) No